alibayram/wikipedia-40-langs huggingface dataset:
402



Események

Nyugat- és Keletrómai Birodalom
Arcadius (keleten) és Honorius (nyugaton) császárokat választják consulnak.
Arcadius társuralkodóvá emeli kilenc hónapos fiát, II. Theodosiust.
Stilicho sebtében megerősített seregével megtámadja az Észak-Itáliát fosztogató és Hasta városában Honorius császárt ostromló vizigótokat. A húsvét vasárnapján vívott pollentiai csatában legyőzi a barbárokat és foglyul ejti Alarik király feleségét és gyerekeit. Stilicho felajánlja Alariknak, hogy a visszavonulásért cserébe elengedi a foglyait, de a vizigótok ennek ellenére ostrom alá veszik Veronát, ahol aztán Stilicho újabb vereséget mér rájuk. 
Honorius Mediolanumból a jobban védett Ravennába költözteti udvarát.
Porfüriosz püspök kezdeményezésére Arcadius császár leromboltatja Gáza pogány templomait, köztük Dágón isten nagy templomát, a Marneiónt. Egyúttal katonák kutatják át a lakosok házait, hogy elkobozzák és elégessék a pogány könyveket és bálványokat.
Arcadius Konstantinápolyba rendeli Teophilosz alexandriai pátriárkát, miután a pátriárka katonákkal gyújtatta fel a házát és megveretett négy szerzetest, akiket Órigenész követésével vádolt.

Korea
Meghal Nemul, Silla királya. Utóda Silszong, aki szövetséget köt Va (japán) királyságával és túszként odaküldi Nemul fiát, a potenciális trónkövetelőt.
Kvanggettho kogurjói király egy korábbi támadás megtorlásául rátámad Kései Jen államra és elfoglal egy fontos határerődítményt.

Halálozások
 Quintus Aurelius Symmachus – római politikus, író, szónok
Nemul, sillai király

Kapcsolódó cikkek
Államok vezetőinek listája 402-ben

Fordítás 

5. század
403



Események

Nyugat- és Keletrómai Birodalom
A két éves II. Theodosiust (keleten) és Flavius Rumoridust (nyugaton) választják consulnak.
Az Arcadius császár által Konstantinápolyba rendelt Theophilosz alexandriai pátriárka szövetkezik Aelia Eudoxia császárnéval Aranyszájú Szt. János pátriárka ellen (a császárnét az dühítette fel, hogy János pamfletet írt a nők pazarló, luxust hajszoló életmódja ellen és találva érezte magát). Az ún Tölgyfa-zsinaton, ahol Teophiloszt kellett volna felelősségre vonni, a többségében János ellenségei közül kikerülő püspökök János ellen fordulnak és leváltják őt a pátriárkai székből. A hírre zavargások törnek ki Konstantinápolyban és a császárné kénytelen visszahívni a száműzött főpapot. 
A karthágói zsinat felszólítja a donatistákat, hogy térjenek vissza az ortodoxiához.

Kína
A Csin-dinasztia kormányzatát irányító Huan Hszüan hadvezér kényszeríti a gyengeelméjű An császárt hogy mondjon le és nevezze ki őt uralkodóvá. Huan Hszüan kikiáltja az új (rövid életűnek bizonyuló) Csu államot.
A Kései Liang állam fejedelme, Lü Lung a többi szakadár állam folyamatos támadásai miatt megadja magát a Kései Csin császárának Jao Hszingnek és állama megszűnik létezni.

Halálozások 
 május 12. – szalamiszi Szent Epiphaniosz, egyházatya, író

Kapcsolódó cikkek
Államok vezetőinek listája 403-ban

Fordítás 

5. század
404



Események

Nyugat- és Keletrómai Birodalom
Honorius császárt (nyugaton) és Aristaenetust (keleten) választják consulnak.
Január 1.: az utolsó ismert gladiátorviadal Rómában: amikor Telemachus szerzetes megpróbálja leállítani a harcot, a tömeg meglincseli. Honorius császár betiltja a gladiátorviadalokat.
Az utolsó ismert diadalmenet Rómában: Honorius felvonulást tart Alarik vizigót király legyőzésének örömére. 
A konstantinápolyi nagy templom mellett felállítják Aelia Eudoxia császárné ezüstszobrát. Aranyszájú Szt. János pátriárka erős szavakkal kritizálja a szerinte pogány szokást, mire a császárné a Kaukázusba száműzi a főpapot. Ennek hírére zavargások kezdődnek a városban, melyek során a templom leég (helyén épül majd fel a Hagia Sophia).
János helyére a 80 éves Arszakioszt választják a pátriárkai székbe. A nép nem hajlandó a miséin rést venni, ehelyett a külvárosokban gyülekeznek. Arcadius császár katonasággal vereti szét a gyűléseket, sokakat letartóztatnak és megkínoznak; az Arszakioszt el nem ismerő papokat keletre száműzik. I. Innocentius pápa követeket küld János érdekében, de a követséget feltartóztatják. Mindezek ellenére Arszakiosz helyzete tarthatatlanná válik. 
Aelia Eudoxia hetedik terhessége vetéléssel végződik és a komplikációkba a császárné belehal.

Kína
Felkelés kezdődik a trónbitorló Huan Hszüan ellen, aki elmenekül, magával hurcolva a gyengeelméjű An császárt. Huan Hszüan hajóját elfogják a felkelők, őt magát pedig lefejezik; An visszakerül a Csin-dinasztia trónjára.

Halálozások 
 január 1. - Szent Telemachus
 október 6. – Aelia Eudoxia, keletrómai császárné
Claudius Claudianus, római költő
Szent Paula, keresztény aszkéta

Kapcsolódó cikkek
Államok vezetőinek listája 404-ben

Fordítás 

5. század
405



Események

Nyugat- és Keletrómai Birodalom
Flavius Stilichót (nyugaton) és Flavius Anthemiust (keleten) választják consulnak. 
Stilicho elégetteti a szibilliakönyveket, amelyekből a római állam évszázadokon át szerzett jósjeleket.
Radagaisus gót király vezetésével osztrogótok, vandálok és alánok egyesült serege (mintegy 20 ezer harcos, a kísérőkkel együtt 100 ezresre becsült tömeg) zúdul Pannóniára és Noricumra, majd betörnek Észak-Itáliába és ostrom alá veszik Florentiát. Stilicho csak nehezen, rabszolgák besorozásával tud szembeállítani velük egy 15 ezres kontingenst, gót és hun zsoldosokat fogad fel és a rajnai határról is hív erősítést.       
Hippói Augustinus eretnekségnek nyilvánítja a donatizmust.
Meszrop Mastoc megalkotja az örmény ábécét.

Korea
Meghal Asin, Pekcse királya. Utóda legidősebb fia, Csondzsi.

Születések 
Salvianus, keresztény író

Halálozások
Trenti Vigilius, püspök
Attikosz, konstantinápolyi pátriárka
Ricsú, japán császár
Alexandriai Theón, az alexandriai könyvtár utolsó vezetője

Kapcsolódó cikkek
Államok vezetőinek listája 405-ben

Fordítás 

5. század
406



Események

Nyugat- és Keletrómai Birodalom
Arcadius császárt (keleten) és Anicius Petronius Probust (nyugaton) választják consulnak.
Stilicho döntő győzelmet arat a Florentiát ostromló barbárok felett. Királyukat, Radagaisust elfogják és kivégzik. 12 ezer barbárt besoroznak a római seregbe, a többieket eladják rabszolgának, így a rabszolgák ára töredékére esik.  
Britanniában fellázadnak a katonák és egyik tisztjüket, egy bizonyos Marcust császárrá kiáltják ki. Rövidesen azonban elégedetlenek lesznek vele és megölik; a helyére Gratianust választják. 
A frankok és a vandálok egymással háborúznak és Godigisel vandál király elesik a csatában. Utódja legidősebb fia, Gunderik. A reménytelen helyzetben lévő vandáloknak az alánok sietnek a segítségére és megfordítják a háború menetét. 
Az év utolsó napján a vandálok, az alánok és a szvébek egész népükkel átkelnek a Rajnán, amelynek védelme vészesen meggyengült, miután csapatokat vezényeltek át az Észak-Itáliát dúló Radagaisus ellen. A következő években a barbárok gyakorlatilag akadálytalanul fosztogatják Galliát.

Születések
 Attila, hun király (bizonytalan időpont)

Halálozások 
Radagaisus, osztrogót király
Godigisel vandál király
Marcus, római trónkövetelő
Ku Kaj-cse, kínai festő

Kapcsolódó cikkek
Államok vezetőinek listája 406-ban

Fordítás 

5. század
407



Események

Nyugat- és Keletrómai Birodalom
Honorius (nyugaton) és II. Theodosius (keleten) császárokat választják consulnak.
A Rajnán átkelt vandálok, alánok és szvébek elfoglalják és kifosztják a határerődítményeket, majd Észak-Galliát pusztítják.
A Britanniában fellázadt csapatok a tél végén elégedetlenné válnak az általuk császárrá kikiáltott Gratianusszal, mert az nem akar átkelni a barbárok dúlta Galliába. Megölik Gratianust és helyére az egyik tisztet, III. Constantinust választják. Constantinus sietve átkel a La Manche csatornán és magával viszi a britanniai légiókat. Miután sikereket ér el a portyázó vandálokkal szemben, Gallia és Hispánia elfogadja őt uralkodóként. 
Honorius nyugatrómai császár Stilichót (aki ekkor a vizigót Alarikkal tárgyalt egy Konstantinápoly elleni háborúról) bízza meg a trónkövetelő leverésével. Stilicho hadvezére, Sarus legyőzi Constantinus egy fővezérét, Iustinianust; a másikat, Nebiogastest árulás révén öleti meg, de mikor újabb lázadó csapatok érkeznek, visszavonul Itáliába.     
Alarik követeli Stilichótól a kialkudott négyezer fontnyi aranyat, seregeivel megindul Itália felé és eléri Emonát. Stilicho ráveszi a szenátust hogy szavazza meg az arany átadását. 
Meghal Honorius császár felesége, Maria.

Kína
Kései Csin egyik hadvezére, Holian Popo fellázad és megalapítja Hszia államát.
Murong Hszi, Kései Jen császára ellen fellázad rokona, Murong Jün, aki elfogja és kivégezteti a menekülő császárt.

Halálozások
Gratianus, római trónkövetelő
Aranyszájú Szent János, konstantinápolyi pátriárka
Maria, Honorius felesége
Murong Hszi, Kései Jen császára

Kapcsolódó cikkek
Államok vezetőinek listája 407-ben

Fordítás 

5. század
408



Események

Nyugat- és Keletrómai Birodalom
Anicius Auchenius Bassust (nyugaton) és Philippust (keleten) választják consulnak.
31 éves korában meghal Arcadius keletrómai császár. Utóda fia, a 7 éves II. Theodosius. A régensi feladatokat Flavius Anthemius praetorianus praefectus látja el, aki addig is a birodalom második (Arcadius gyengekezűsége miatt gyakorlatilag első) embere volt. Anthemius megerősíti a békeszerződést a Szászánida Birodalommal. 
Élelmiszerhiány alakul ki Konstantinápolyban mert nincs elég hajó az egyiptomi gabonaszállítmányokhoz.
Honorius nyugatrómai császár feleségül veszi előző évben meghalt felesége húgát, Thermantiát (a birodalom erős emberének, Stilichónak a lányát).
III. Constantinus nyugati ellencsászár a galliai Arelatében (Arles) rendezi be székhelyét és fiát, Constanst caesari rangra emeli. Constans Hispaniában leveri Honorius unokatestvéreinek ellenállását és kettőt elfog közülük, akiket Arelatében kivégeznek. 
A hadsereg Ticinumban fellázad Stilicho ellen, aki állítólag ki akarta használni Arcadius halálát és Alarik vizigót király segítségével a fiát ültetni a konstantinápolyi trónra. Stilicho visszatér Ravennába, a császári székhelyre, ahol (egyes feltételezések szerint ellensége, Olympius összeesküvése eredményeképpen) letartóztatják és árulás vádjával kivégzik. Olympius családjukkal együtt lemészároltatja azokat a barbár származású katonákat, akik Stilicho támogatóinak gondol, mire a katonák tömegesen dezertálnak és állnak Alarik szolgálatába. Honorius elválik Thermantiától, akit hazaküld az anyjához. 
A fiatal Aetiust, aki eddig Alarik udvarában élt túszként, Uldin hun király udvarába küldik. 
Olympius a "császár ellenségének" nyilvánítja Alarikot, Stilicho volt szövetségesét, aki így elveszti hivatalos adószedési jogát. Alarik pannóniai kormányzói (comes) címet kér a császártól, amit megtagadnak tőle, mire több tízezres seregével bevonul a védtelenül maradt Itáliába és ostromzár alá veszi Rómát. A szenátus súlyos váltságdíjat fizet és elenged 30 ezer germán rabszolgát az elvonulásáért cserébe.
A két birodalom válságának hírére Uldin hunjaival átkel a Dunán és betör Moesiába és Trákiába.   
Elkezdik építeni a Korinthoszi-földszorost lezáró Hexamilion falat, hogy megvédjék a Peloponnészoszt a barbárok betöréseitől.

Halálozások
 május 1. – Arcadius, keletrómai császár (* 377)
 augusztus 23. – Flavius Stilicho, római hadvezér

Kapcsolódó cikkek
Államok vezetőinek listája 408-ban

Fordítás 

5. század
409



Események

Nyugat- és Keletrómai Birodalom
Honorius és III. Constantinus (nyugaton), valamint II. Theodosius (keleten)császárokat választják consulnak. 
A lázadó III. Constantinus követeket küld Ravennába Honoriushoz, aki – miután hadserege gyakorlatilag szétszéledt és a vizigótok akadálytalanul fosztogatják Itáliát – békét köt Constantinusszal, elfogadja őt társuralkodójának és közösen viselnek consuli hivatalt.
Gabinius Barbarus Pompeianust, Róma prefektusát a vizigót ostromzár miatti élelmiszerhiánytól feldühödött tömeg meglincseli.
A Galliát dúló vandálok, alánok és szvébek átvonulnak Hispániába.
III. Constantinus Honorius hozzájárulása nélkül császári (augustus) rangra emeli fiát, II. Constanst. Hispániai hadvezére, Gerontius fellázad és Maximust (aki talán rokona volt) kiáltja ki császárrá. Constantinus Constanst küldi ellene, de a lázadók a barbárokkal szövetkezve sikeresen védekeznek.  
Honorius minisztere 6 ezer dalmát katonát küld Róma megsegítésére, de Alarik vizigótjai csapdába csalják és lemészárolják őket. Alarik azt követeli Honoriustól, hogy nevezze ki seregei fővezéréve, de a császár ezt visszautasítja. Alarik erre ostromzár alá veszi Rómát és az egyik szenátort, Priscus Attalust kiáltja ki császárrá. Ravenna alá vonul, de Honorius (aki nemrég kapott erősítést keletről) nem fogadja el a követeléseit.
Heraclianus, Africa kormányzója nem hajlandó gabonát szállítani Pricus Attalusnak és Róma népe éhezni kezd.
Armorica (a mai Bretagne) lakói fellázadnak: elűzik a tehetetlen római hivatalnokokat és maguk szervezik meg városaik védelmét.

Kína
Északi Vej császára, Tao Vu bebörtönzi és kivégzéssel fenyegeti ágyasát, Holant, de egyik éjszaka közös 15 éves fiuk, Toupa Sao meggyilkolja a császárt. A testőrség megöli a fiút és anyját, a trónt pedig egy másik fiú, Toupa Si foglalja el, aki a Mingjüan uralkodói nevet veszi fel.
Murong Csao, Déli Jen királya fosztogató portyákat indít a Csin-dinasztia területére, állítólag azért hogy az ott ejtett foglyokból muzsikusokat neveljen az udvara számára. Csin ellentámadásba lendül, Lincsü városa mellett súlyos vereséget már rá, majd ostrom alá veszi a fővárosát.

Születések 
 Oszlopos Szent Dániel, Keresztény szent

Halálozások
 Flavius Mallius Theodorus, római politikus
Serena, Stilicho felesége 
Tao Vu, Északi Vej császára

Kapcsolódó cikkek
Államok vezetőinek listája 409-ben

Fordítás 

5. század
410



Események

Nyugat-és Keletrómai Birodalom
Varanest választják egyedüli consulnak (a Priscus Attalus uralma lévő Rómában Tertullust, de őt Alarikon kívül senki sem ismeri el).
A lázadók és barbárok által szorongatott III. Constantinus átkel Itáliába, hogy előremenekülve lemondassa Honoriust. Ezt követően úgy ítéli meg, hogy túl kevés katonája van a feladathoz és visszavonul Galliába. 
Alarik vizigót király tovább tárgyal Honoriusszal a népe letelepedéséről és a saját legitim birodalmi tisztségéről. A tárgyalások érdekében lemondatja az általa kikiáltott Pricus Attalus bábcsászárt. A nyár folyamán a Honorius szolgálatában álló, Alarikkal rivális gót klánból származó Sarus rátámad a vizigótokra, mire Alarik augusztus 24-én engedélyezi csapatainak Róma kifosztását. Nyolcszáz év óta először lép ellenség Róma városába. A vizigótok foglyul ejtik Galla Placidiát, Honorius féltestvérét. 
Alarik délre vonul, hogy áthajózzon Africába, de egy vihar szétszórja a flottáját, sok hajója elsüllyed. Alarik partot ér Calabriában, de rövidesen meghal, feltehetően lázas betegségben és a Busento folyó medrébe temetik. A vizigótok új királya sógora, Athaulf.   
A védelem nélkül maradt britanniai városok védelmet kérnek Honorius császártól a szász fosztogatókkal szemben. Honorius, akinek alig van serege és gyakorlatilag csak Ravenna környékére korlátozódik az uralma, azt válaszolja nekik, hogy próbálják magukat védeni legjobb tehetségük szerint (egyes történészek szerint a levél nem Britanniának, hanem az itáliai Bruttium városának íródott). Ezt a levelet tekintik a római uralom végének Britanniában. A városok kiűzik a római hivatalnokokat. 
Szent Honoratus egy földközi-tengeri szigeten megalapítja a lérinsi apátságot.

Kína
A Csin-dinasztia hadvezére, Liu Jü elfoglalja a Déli Jen ostromlott fővárosát, annak császárát, Murong Csaót pedig elfogják és kivégzik. Csin annektálja Déli Jent.

Születések 
I. Gelasius pápa
Noricumi Szent Severinus, szerzetes

Halálozások 
I. Alarik, vizigót király
Hanzei japán császár
Marón, szíriai remete, a maronita egyház alapítója

Kapcsolódó cikkek
Államok vezetőinek listája 410-ben

Fordítás 

5. század
Őrisziget

Őrisziget () Vasvörösvár településrésze, egykor önálló község Ausztriában Burgenland tartományban a Felsőőri járásban.

Fekvése 
Felsőőrtől 6 km-re délkeletre a Szék-patak (Zickenbach) partján fekszik.

Nevének eredete 
Nevét onnan kapta, hogy a falu régen szigetre épült a Pinka mocsaras völgyében.

Története 
Árpád-kori magyar határőrtelepülés, mely eredetileg a közeli Kendszék egyik őrhelye lehetett. A 14. századig nincs róla írásos anyag, de a 13. századból ismertek a Szigeti és a Szigeti Zarka családok, melyek valószínűleg itt voltak birtokosok.
Őriszigetet csak 1352-ben „Zygeth” néven említik először. Római katolikus temploma román kori, először 1368-ban említik. 1482-ben lakói nemesi rangot kaptak. 1529-ben és 1532-ben elpusztította a török. A reformáció az 1570-es években terjedt el a településen, lakói az evangélikus egyházhoz csatlakoztak. Az evangélikus egyházközséget 1785-ben alapították. Evangélikus temploma 1792 és 1794 közt épült.

Fényes Elek szerint „Őri-Sziget, magyar falu, Vas vmegyében, 41 kath., 236 ágostai lak., evang. anyaekklézsiával. F. u. nemesek. Felső-Őrhez közel, Utolsó posta Kőszeg.”

Vas vármegye monográfiája szerint „Őri-Sziget régi őrségi nemes község. Van 77 háza, lélekszám 381, akik mind magyarok. Vallásuk ág. ev. és kevés r. kath. Postája és távírója Vörösvár. Ág. ev. temploma 1825-ben épült.”'

1910-ben 333, túlnyomóan magyar lakosa volt. A trianoni békeszerződésig Vas vármegye Felsőőri járásához tartozott. Lakossága ma is magyar többségű, evangélikus. 1971-ben közigazgatásilag Vasvörösvárhoz csatolták. Az 1991-es népszámlálás adatai szerint 223-an vallották magukat magyarnak Őriszigeten. 1994 óta magyar néptáncegyüttes működik a faluban.

Nevezetességei 
 Szent László-templom.  Legrégibb része, az apszis valószínűleg már régen állt, mikor 1386-ban először említik az épületet, a templomhajó viszont 16. századi. A templom középkori figurális festményeinek teljes körű értelmezése máig várat magára. Építésekor ügyeltek rá, hogy a kör alakú homlokzati ablakon érkező fénypászma végigkísérje a nap során ezeket a festett alakokat. Érdekesség, hogy a 18. századi oltárképen Mária zsinóros magyar ruhát visel. A templomban minden hónap első vasárnapján van csak Szentmise. /A mai falu evangélikus./ A templomot 1961-ben restaurálták.
 Evangélikus templom a 18. század végéről, itt ma is minden vasárnap tartanak magyar nyelvű evangélikus istentiszteletet. Tornyát 1820-ban építették hozzá.
 Hagyományőrző evangélikus parókia a 20. század második feléből.
 A régi iskolaépület 1834 és 1836 között épült, ma az óvoda működik benne.

Nevezetes lakosai 
 Kovách Aladár író (1908–1979), a budapesti Nemzeti Színház egykori igazgatója. (A helyi temetőben nyugszik)

Források 
 Juhász László: Ausztria magyar emlékei  Lakitelek 2005

Külső hivatkozások 
 Őrisziget a dél-burgenlandi települések honlapján
 Őrisziget a protestáns honlapon
 Az őriszigeti református egyházközség weboldala

Jegyzetek 

Burgenland települései
Vas vármegye települései
Őrdarma

Őrdarma (, ) falu Ukrajnában, Kárpátalján, az Ungvári járásban.

Fekvése 
Ungvártól 5 km-re az Ung bal partján fekszik.

Története 
1894 előtt Eör és Darma két falu volt, Őrt 1288-ban Ewr, Darmát 1415-ben Darma alakban említik.

A középkorban mindkét falunak volt temploma, ezeknek azonban nyoma sem maradt. 1678 előtt épült Dobai udvarház volt itt. A középkortól a helységek birtokosai voltak a Drágfi, Eörsi családok, majd a 16. században a Somogyi, Ilosvay, Pozsgay, Palágyi családok voltak.

1802-ig a két falu lakossága magyar volt, ekkor szlovákokat kezdtek betelepíteni.

1910-ben 1282, többségben magyar lakosa volt, jelentős szlovák kisebbséggel. A trianoni békeszerződésig  Ung vármegye Ungvári járásához tartozott.

2020-ig Ungtarnóchoz tartozott.

Népesség 
Ma 2080 lakosából 170 fő (8%) a magyar, 370 a szlovák, a többi ukrán és ruszin.

Nevezetességek 
 Római katolikus temploma Őr falu középkori templomának helyén a 18. században épült barokk stílusban. 1989-ben Paskai bíboros itteni látogatásakor adták vissza a híveknek.

Híres emberek 
 Darmán született 1850-ben Darmay Viktor költő.
 Gyöngyössy Pál József 1779-ben, később csornai premontrei apát.

Források
 A történelmi Magyarország atlasza és adattára 1914 

Az Ungvári járás települései
Ung vármegye települései
Központi Vásárcsarnok

A Nagycsarnok (hivatalos nevén Központi Vásárcsarnok, egyéb nevei: Vásárcsarnok, Fővám téri központi vásárcsarnok, régebben Dimitrov csarnok) Budapest legnagyobb vásárcsarnoka, amely Budapesten, a Ferencvárosban található.

Fekvése 

A mai Szabadság híd pesti hídfőjénél volt a Fővámház, ahol a Duna folyamon szállított áruk elvámolását végezték. A vízi út közelsége is magyarázza, hogy itt alakult ki Pest egyik piactere, két városrész, a Belváros és a Ferencváros határán.

Az első időkben saját vasúti rakodóvágánya is volt, és a felszín alatt folyosó kötötte össze a dunai rakparttal. Utóbbit később (egészen napjainkig) szemétszállításra használták. A Duna felőli, rácsos bejárati kapuján keresztül a 4-es metró megállójához kapcsolódóan, a 2-es villamos vágányainak lesüllyesztéséig jól látszott a vásárcsarnok felé vezető hosszú folyosó.

1965-ig vasúti kapcsolata volt a Budapest-Dunapart teherpályaudvarral.

A beruházás 
A Központi Vásárcsarnok volt az egyik legnagyobb beruházás, ami Kamermayer Károlynak, az 1873-ban létrejött Budapest első polgármesterének nevéhez fűződik, aki 1896-as nyugalomba vonulása után a komplexum átadásán már egyszerű polgárként vett részt.

Az épület 
Pecz Samu építész, műegyetemi tanár tervei alapján készült el, 1897-ben.

A magyarországi historizmus téglaépítészetének egyik legszebb alkotása. A bejárati kőkapuk neogótikus stílusjegyeket viselnek. A tetőt a pécsi Zsolnay-gyár színes épületkerámiái fedik. Az épület alapterülete kb. egy hektár. Óriási acél tetőszerkezet fedi. Az épületet 1977-ben nyilvánították műemlékké. Az idők folyamán erősen tönkrement. 1992–1994 között újították fel. 1999-ben elnyerte az építészeti szakma legkiemelkedőbb nemzetközi elismerését, a FIABCI Prix d’Excellence díját. 2013-ban a CNN Travel Európa legjobb piacának nevezte.

Galéria

Jegyzetek

Források 

 Pecz Samuról.
 A vásárcsarnok intézménye
 A Vásárcsarnok a Műemlékem.hu-n
 Vásárcsarnokok a (székes)fővárosban
 Piacolás
Vásárcsarnok – minőségét korlátlan ideig megőrzi. Ernst Múzeum, 2005. november 30 – 2006. január 1.; szerk. Allan Siegel, Uhl Gabriella; Ernst Múzeum, Budapest, 2005
Nagy Gergely: A Budapesti Központi Vásárcsarnok; Ingatlanfejlesztői Kerekasztal Egyesület, Veszprém–Budapest, 2014

Budapest 19. századi építményei
Budapest IX. kerülete
Historizáló építészet
Budapest műemlékei
Budapesti vásárcsarnokok
Kiskörút
1897-ben átadott építmények
Chaconne

A chaconne (francia) vagy ciacona vagy ciaccona (olasz), eredetileg chacona, egy a 16. századból származó spanyol nemzeti tánc, a passacaglia rokona. A különbség köztük mindössze annyi, hogy a chaconne-ban mozgó basszus található, továbbá az a lehetőség is adott, hogy a basszus a felső regiszterbe kerüljön.

Igen nevezetes ciaccona a Johann Sebastian Bach szólóhegedűre írt d-moll partitájának (BWV 1004) ötödik tétele, melynek hossza a teljes partita fele. A d-moll a gyász, a drámaiság hangneme. A németalföldi többszólamú szólójáték-kultúra egy kiemelkedő darabja.

Források 
  Online elérés 
Dukay Barnabás - Ábrahám Márta: Részletek az örökkévalóságból (Az idő és a jellem tisztulása, a szeretet kiteljesedése, együttműködés az Égi Akarattal  Johann Sebastian Bach hegedű-Ciaccona-jában).

Régi táncok
Komolyzenei műfajok
Barokk zene
Zenei stílusok
Quodlibet

A quodlibet () olyan zenemű, amely az ellenpont eszközeivel több különböző, főképp jól ismert dallamot kombinál. Általában könnyedebb hangvételű műveket nevezünk így.

Híres példák: Johann Sebastian Bach Goldberg-variációinak utolsó tétele, ill. Wolfgang Amadeus Mozart tíz évesen írt Galimathias Musicumja.

Komolyabb hangvételű quodlibet Jacob Obrecht miséiben fordul elő.

Komolyzenei műfajok
Zenei stílusok
Egérmozdulat

Az egérmozdulat (angolul mouse gesture) a számítástechnikában az egérrel való kattintás és az egér mozgatásának kombinációja, melyet bizonyos szoftverek parancsként értelmeznek. Az egérmozdulatok gyors hozzáférést biztosítanak a gyakoribb parancsokhoz egy programban. Ugyancsak hasznosak lehetnek az olyan embereknek, akiknek a billentyűzet kezelése problémát okoz.

Például egy webböngészőben a felhasználó visszaléphet az előzőleg megnyitott oldalra, ha lenyomja a jobb egérgombot, óvatosan balra húzza az egeret, majd felengedi a gombot. Az Opera, Konqueror és Mozilla böngészők felismerik az ehhez hasonló egérmozdulatokat.

Az első egérmozdulat az áthúzás vagy vonszolás (angolul drag) volt, melyet az Apple vezetett be, hogy lecserélje az erre szolgáló speciális egérgombot a Macintosh és Lisa gépeken. Az áthúzás alatt az egér gombja le van nyomva, miközben mozgatjuk az egeret; ezt a szoftver külön értelmezi az amúgy független kattintások és mozgatások sorától. Bár ezt a műveletet a szoftverek széles körben átvették és használták, kevés hasonló egérmozdulat lett ilyen sikeres. Jelenleg a legtöbb program az áthúzás műveleten kívül egyetlen más egérmozdulatot sem ismer. Az olyan programok, melyek más mozdulatokat is használnak, a saját elképzeléseik szerint teszik ezt. Bizonyos esetekben nagyon rövid mozgásokat is egérmozdulatnak értelmeznek, míg más esetekben precíz mozgások szükségesek (például egy kör rajzolása). Egyes esetekben a programok megengedik a felhasználóknak az egérmozdulatok testreszabását is.

Néhány számítógépes játék ugyancsak használ egérmozdulatokat. Például a Myth valós idejű stratégiai játékban, melyet eredetileg a Bungie Software készített, a játékosok az egérmozdulatokat arra használhatják, hogy a harctéren az egységeket a kívánt irányba indítsák. Egy másik játék, mely sok egérmozdulatot használ, a Lionhead Black and White nevű játéka, melyben különböző varázslatokat indíthat a játékos a segítségükkel.

Egyes alkalmazások lehetővé teszik az egérmozdulatok használatát olyan programokban is, melyek egyébként nem támogatják azokat, ilyenek a Sensiva, a StrokeIt vagy a gMote a Microsoft Windows operációs rendszeren. A KDE a 3.2-es verzió óta támogatja az általános egérmozdulatokat.

További információk 
 gMote egy általános egérmozdulat-megoldás Windows rendszerekre.
 Sensiva egy általános egérmozdulat-megoldás Windows rendszerekre.
 Ralph Hare készítette egérmozdulat-kiegészítés Internet Explorerhez.
 StrokeIt egérmozdulat-felismerő Windows rendszerekre.
 MauSuji egy általános egérmozdulat-megoldás Windows rendszerekre.
 Dokumentáció az Opera egérmozdulatairól.
 OptiMoz  egérmozdulat-támogatás Mozillához.
 All-in-One Mouse Gestures bővített egérmozdulatok Mozillához.

Informatika
Grafikus felhasználói felületek
Balogh Rudolf

Balogh Rudolf, születési nevén Balogh Adolf (Budapest, 1879. szeptember 1. – Budapest, Józsefváros, 1944. október 9.) fotóművész, a magyaros stílus néven ismert fotográfiai irányzat egyik megteremtője és legjelesebb képviselője.

Munkássága 

Balogh Sámuel (1847–1921) felügyelő és Weisz Zsófia (1852–1917) gyermekeként született zsidó családban. Elemi iskolai tanulmányait a fővárosban végezte, majd családjával Győrbe költözött. 1902-ben visszatelepült Budapestre és a következő évben megnyitotta első műtermét. 1914-ben a Váci utcában nyílt meg a városszerte ismertté váló műterme. 1914-ben megindította a Fotoművészet című szaklapot, de az első világháború kitörése miatt csak három szám jelent meg. A háború alatt a cs. és kir. hadseregnél működött haditudósítóként, s több mint 800 képe jelent meg a Vasárnapi Ujságban. 1923-ban kikeresztelkedett az evangélikus vallásra. 1924-től 1934-ig az Est-lapok munkatársa volt. 1925. május 26-án Újpesten házasságot kötött Ruchietl Olga Máriával. Az 1930-as évektől a Magyar Film Iroda laboratóriumát vezette. Jelentős szerepet játszott az amatőrmozgalmakban. 1930-ban a Fotoművészeti Hírek szerkesztője. Halálát agyvérzés okozta.

Műveiben elsősorban az Alföldet, a falusi életet és az állatok világát örökítette meg, de a Baradla-barlangban is fényképezett.

A nevét viselő, 1992-ben alapított Balogh Rudolf-díj a magyar fotográfia legrangosabb szakmai díja.

Jegyzetek

Források 
 Balogh Rudolf munkássága (fotóalbum, életrajz: Vajda E.), Budapest, 1969
 Kincses K.–Kolta M.: Minden magyar fotóriporterek atyja: Balogh Rudolf, Budapest, Magyar Fotográfiai Múzeum, 1998.

További információk 

 Életrajz, artportal

Magyar fotográfusok
1879-ben született személyek
1944-ben elhunyt személyek
Budapesten született személyek
Evangélikus hitre tért személyek
Hippo Regius

Hippo Regius ókori római település a mai Algéria területén, a Római Birodalom egyik észak-afrikai nagyvárosa. Jelenlegi neve Annába vagy Bône (Bona, Bone). 

A városban élt Hippói Szent Ágoston (354–430) keresztény püspök.

431-ben Geiserich vandál király 18 hónapos ostrom után elfoglalta, ezután a város 439-ig a Vandál Királyság fővárosa volt. 534-ben keletrómai uralom alá került, és 698-ig maradt a fennhatóságuk alatt, mikor is a szaracénok kezére került.

Jegyzetek 

Algéria történelme
A Római Birodalom városai
Föníciai gyarmatok
Természetvédelmi terület

Természetvédelmi terület: Magyarország jellegzetes és különleges természeti értékekben gazdag, kisebb összefüggő területe, amelynek elsődleges rendeltetése egy vagy több természeti érték, illetve ezek összefüggő rendszerének a védelme. A természetvédelmi terület kijelöléséről, az azokon végezhető tevékenységekről a természet védelméről szóló 1996. évi LIII. törvény rendelkezik.

A természetvédelmi területeknek két típusa létezik Magyarországon. Az országos jelentőségű védett területeket a szakminiszter rendelettel nyilvánítja védetté, kezelője a területileg illetékes Nemzeti Park Igazgatóság, az elsőfokú természetvédelmi hatóság a területileg illetékes Környezetvédelmi- Természetvédelmi és Vízügyi Felügyelőség. Ugyancsak országos jelentőségűek az ex lege védettségben részesülő természeti és kulturális értékek. A helyi jelentőségű védett területeket annak a településnek önkormányzata nyilvánítja rendelettel védetté, amelynek a területén fekszik. Első fokon eljáró természetvédelmi hatóság a település jegyzője.

Források 
Természetvédelem.hu

Kapcsolódó szócikkek 
 Magyarország védett természeti területeinek listája
 Natura 2000
 Tájvédelmi körzet
 Nemzeti park

Védett területek
Padóc

Padóc (, ) falu Ukrajnában, Kárpátalján, a Huszti járásban.

Fekvése
Ökörmezőtől 30 km-re északnyugatra fekszik, Fülöpfalvához tartozik.

Története
Az 500 lakosú ruszin falu görögkatolikus fatemploma a 17. században épült Szent Miklós tiszteletére, tornya 1785-ben épült.

1910-ben 391, többségben ruszin lakosa volt, jelentős német kisebbséggel. A trianoni békeszerződésig Máramaros vármegye Ökörmezői járásához tartozott.

Források
 A történelmi Magyarország atlasza és adattára 1914 

A Huszti járás települései
Máramaros vármegye települései
Palágykomoróc

Palágykomoróc (, 1995-ig Комарівці [Komarivci], ) falu Ukrajnában, Kárpátalján, az Ungvári járásban.

Fekvése
Ungvártól 16 km-re délnyugatra fekszik.

Nevének eredete
Nevének első része személynévi eredetű, ez a Pál személynév -d helynévképzős változatából származik. Második része a szláv komár (= szúnyog) főnévből való.

Története
Nevét 1325-ben Polad néven említik először. A 13. században az Aba nemzetség Amadé ágából származó Finta nádor kapta királyi adományként a falut. 1436-ban a Palágyiak lettek a helység kizárólagos birtokosai. Majd a család férfi ágának kihalta után a birtok egy része a kincstárra szállt, míg másik része a Bercsényi családé lett Répássy Mária révén, aki a Palágyi család utolsó tagjának özvegye volt.

A mai település középkori Palágy és a mellette levő Komoróc egyesítéséből keletkezett. A 19. században a falu egy része Butler János gróf birtoka volt, aki a templom sírboltjában nyugszik. Itt játszódnak Mikszáth: Különös házasság c. regényének egyes részletei. 1910-ben 342, túlnyomórészt magyar lakosa volt. A trianoni békeszerződésig Ung vármegye Nagykaposi járásához tartozott.

2020-ig közös falusi tanácsa volt Kisszelmenccel.

Népesség 
Ma 927 lakosából 747 (80%) a magyar.

Látnivalók
A falu közepén emelkedő dombon álló református templomot a 13. században a birtokos Palágyi család építtette Szent Mihály tiszteletére. A 15. században gótikus stílusban bővítették. 1575 óta a református egyházé, 1617, 1650, 1729, 1791 és 1895 években renoválták.

Jegyzetek

Források 
 Németh Adél: Kárpátalja (Panoráma 1991) 
 A történelmi Magyarország atlasza és adattára 1914 

Az Ungvári járás települései
Ung vármegye települései
Palló

Palló (, korábban Павлове [Pavlove], , ) falu Ukrajnában, Kárpátalján, az Ungvári járásban.

Nevét az Ung mára már feltöltődött pallójáról kapta, amely egykor a falun folyt keresztül.

Fekvése
Palló a járási székhelytől, Ungvártól 12 kilométerre délnyugatra fekszik, Gálocstól 3 km-re északnyugatra található. Palló közvetlenül a szlovák-ukrán határ mellett fekszik, a falu határában halad el az Ungvár–Enyicke-vasútvonal, amely a kassai acélműveket látja el orosz vasérccel.

Története 
Árpád-kori település, nevét a krónikák először 1311-ben említik. A település első ismert birtokosai az Aba nemzetséghez tartozó Amadék voltak. A 14. század elejétől a Drugeth család birtoka volt, így a középkorban a nevickei és az ungvári várhoz tartozik, ám urai mindvégig nevickeiek. A 18. században birtokosai közé tartozott a Pálóczy Horváth család is. A község sorsa azonos a többi Drugeth, illetve Homonnay birtokéval. A falut 1427-ben oklevél említi Pallo néven, ekkortájt huszonhét jobbágyporta alkotja. A falu a 16. században csere útján először a Mezessyek, majd házasság révén a Báthoryak birtokába kerül. A falut pestis, majd az átvonuló hadseregek tizedelték és sarcolták. A tatárok 1567-ben több házat felégetnek. 1646-ban Thököly hadai, majd 1685-ben Shultz császári tábornok serege fosztogatja a vidéket. A falut 1720-ban négy nemes-, nyolc jobbágy- és egy zsellérháztartás alkotja. 1828-ban azonban a település már 61 házból áll, népessége pedig 514 fő.

1910-ben 483, túlnyomórészt magyar lakosa volt. Ez a szám az második világháború 1939-es kitöréséig 569-re nőtt. A háború végeztével, 1944 őszén a szovjetek 22 férfit elhurcolnak a faluból, ebből 16-an odavesznek. A második világháború és a sztálinizmus áldozatainak emlékét a temetőkertben állított emlékmű őrzi.

A falu a trianoni békeszerződésig Ung vármegye Nagykaposi járásához tartozott.

2020-ig közigazgatásilag Gálocshoz tartozott.

Népesség 
A legutolsó 2001-es népszámláláskor a falut 677 fő lakja, ebből 590 magyar nemzetiségű. 2012-ben a 300 lakosú falu 80%-a magyar.

Gazdaság 
A falu lakói elsősorban földművesek, akik a szovjet érában a környékbeli falvak (Gálocs, Palágykomoróc, Bátfa) lakóival együtt a közös gazdaságban tevékenykedtek. A lakók másik része kihasználva a megyeközpont közelségét, Ungvár ipari vállalatainál helyezkedett el. A közös gazdaság felbomlása után a földeket felosztották (átlag 2,85 hektáronként), ez képezi a családi gazdaságok alapját. Az utóbbi időben jellemző a virágtermesztés.

Nevezetességek
Református temploma a 19. században épült romantikus stílusban.
Görögkatolikus temploma 1996-1998 között épült.

Jegyzetek

Hivatkozások
 
 

Az Ungvári járás települései
Ung vármegye települései
Zakariás

A Zakariás férfinév a héber eredetű Zekarja, Zecharja latinosított alakja. Jelentése Jahve ismét megemlékezett.  Női párja: Zakária.


Rokon nevek
Zakeus: a Zekarja név rövidített változata.

Gyakorisága
Az 1990-es években a Zakariás és a Zakeus egyarént szórványos név, a 2000-es években nem szerepelnek a 100 leggyakoribb férfinév között.

Névnapok
Zakariás
 február 21.
 március 15.
 szeptember 6.
 november 5.
Zakeus
 augusztus 22.
 augusztus 23.
 november 17.

Idegen nyelvi változatai
 Zachary (angol)
 Zaharia (román)
 Zaccheo (olasz)

Híres Zakariások, Zakeusok
 Zakariás próféta
 Zakariás József magyar labdarúgó az Aranycsapat kiemelkedő balfedezete
 Clementis Zakariás lelkész
 Chorin Károly Zakariás orvos
 Zachary Quinto színész
 Zachary David Alexander Efron (Zac Efron) színész, énekes
 Zakariás pápa

Jegyzetek

Magyar keresztnevek (Z)
Férfikeresztnevek (Z)
Héber eredetű magyar férfikeresztnevek
Zakária

A Zakária női  név a Zakariás férfinév  párja.


Gyakorisága
Az 1990-es években szórványos név, a 2000-es években nem szerepel a 100 leggyakoribb női név között.

Névnapok
 március 15.

Híres Zakáriák

Jegyzetek

Magyar keresztnevek (Z)
Női keresztnevek (Z)
Héber eredetű magyar női keresztnevek
Das wohltemperierte Klavier

„Das Wohl temperierte Clavier oder Praeludia, und Fugen durch alle Tone und Semitonia …" (A jól hangolt zongora, avagy prelúdium és fúgák minden hangról és félhangról) – áll a Wohltemperiertes Klavier címlapján, melynek szerzője: Johann Sebastian Bach.

Az első rész, a BWV 846–869 1722 környékén készült Köthenben; míg a Bach műjegyzékszámban 870–893 között elhelyezkedő második rész húsz évvel később, 1744 körül Lipcsében.

Bach a művet egyértelműen oktatásra szánta. Manapság zongorán vagy csembalón adják elő.

A cím gyakorlatilag mindent elárul: mind a 12 törzshangra ír két kis darabot, egyet dúrban, egyet mollban. A cím ezen kívül azt is jelöli, hogy a mű kiállt a Jóltemperált hangolás mellett, amivel mindegyik hangnemben viszonylag tisztán lehetett játszani, szabad kezet adva ezáltal a komponistának egy művön belül az addiginál sokkal szabadabb modulációra. Bach ezen kívül azt is prezentálta, hogy mindegyik hangnemnek más jellege van.

A műben egy-két darab a Klavierbüchlein für Wilhelm Friedemann Bach-ból lett „újrahasznosítva”, ami 11 prelúdiumot tartalmaz.

Természetesen ebben a műben is megtalálhatjuk a Bachra jellemző vonásokat: mint például kontrapunktikus szerkesztés, polifónia stb.

A mű felépítése, egyes darabjai és azok jellemzői

Külső hivatkozások 

   Bach Wohltemperiertes Klavier-ja a classiccat.com-on
 Wohltemperiertes Klavier prelúdium és fúgák, fúgák - Korevaar (Zongora), Goeth (Orgona), Parmentier (Csembaló)
 Wohltemperiertes Klavier: Tim Smith / David Korevaar

Bach művei
Revolver (album)

A The Beatles 1966-ban megjelent Revolver című albuma sok kritikus szerint a korszak és minden idők egyik legjobb lemeze. 1997-ben egy ezredfordulós 'Music of the Millennium' elnevezésű felmérésben, amelyet a HMV, Channel 4, The Guardian és Classic FM közösen szervezett a harmadik legjobb albumnak választották; 1998-ban a Q magazin olvasói a második, 2003-ban a VH1 csatorna nézői az első helyre szavazták. A Revolver a Virgin Minden idők legjobb 1000 albuma szavazásán is nyert . Egy Pop Matters kritika úgy jellemezte, hogy „a popzene története legnagyszerűbb zenekarának tagjai egyszerre jutottak művészi teljesítményük csúcsára” , míg az Ink Blot magazin szerint ez „a nyugati könnyűzene tetőpontja” . Szerepel az 1001 lemez, amit hallanod kell, mielőtt meghalsz című könyvben.

Az amerikai kiadás

A Revolver amerikai kiadása esetében fordult elő utoljára, hogy a Capitol rászabjon egy „bevett” brit kiadású Beatles albumot az amerikai piacra. Mivel három szám (I'm Only Sleeping, And Your Bird Can Sing és Doctor Robert) már megjelent a korábban kiadott "Yesterday" … and Today válogatáson, erről a lemezről egyszerűen törölték ezeket, aminek következtében az amerikai lemez csak tizenegy dalt tartalmazott, miközben a brit kiadású tizennégyet. A fiúk ezen annyira felháborodtak, hogy kiadták a "hentesborítós" lemezt, melynek borítóján hentesruhában vannak, véres babák társaságában. Ezzel is utaltak arra, hogy hiába van határozott koncepciójuk az album egészéről, ha a lemezkiadók kivágnak belőle dalokat, s így megbontják a lemez egységét. A CD  kiadások a brit album alapján készültek.

Borító

A borítóképet Klaus Voormann, német származású basszusgitáros és festőművész készítette, aki a Beatles tagok egyik legjobb barátja volt, még a hamburgi Star Clubban való fellépéseik idejéből. A félig rajz, félig kollázs mű Robert Whitaker-fényképeket is tartalmazott. Ez a fényképész készítette a hátsó borító képeit és több híres, 1964 és 1966 között készült Beatles-fotót, köztük a "Yesterday" … and Today hírhedt „hentesborítóját”.

Az album dalai

Irodalom 
 Molnár Imre-Molnár Gábor: Halhatatlan Beatles, szerzői kiadás, 1986,

Külső hivatkozások
 Az album dalszövegei

The Beatles-albumok
1966 nagylemezei
A Billboard 200 lista első helyezettjei
Minden idők 500 legjobb albuma (Rolling Stone magazin)
Rockalbumok
A UK Albums Chart listavezetői
Az ausztrál albumlista első helyezettjei
Vodkanarancs

A vodkanarancs kevert ital. Összetevői: vodka és narancslé, mely lehet akár szénsavas, akár rostos. Ezen alapanyagok ízlés szerinti keverése alkotja a vodkanarancsot. A Nemzetközi Bartender Szövetség (IBA) által megállapított arányuk 1:2, de gyengébb minőségű alapanyagok esetén akár 2-3-szor több narancslevet használnak.

Világszerte elterjedt neve „Screwdriver” (csavarhúzó).

Koktélok
Vodka
Mirandola (egyértelműsítő lap)

Mirandola : város Olaszországban, Emilia-Romagna régióban, Mantova tartományban.
 Mirandola : hercegség Olaszország egyesítése előtt
 Mirandola : Barbara Baraldi olasz írónő írói álneve.
 Mirandola, keresztnév
Ruzitska József

Ruzitska József (Pápa, 1775 – Itália?, 1823 után) zeneszerző, karmester.

Életrajza 
 1820 – a nagyenyedi József ezred karnagya.
 1821 – a nagyváradi színháznál zeneszerző.
 1822 – 1823. a Kolozsvári Színház karnagya.
 1822. december 26. – Béla futása, az első magyar történelmi opera bemutatása Kolozsváron
 Kolozsvári tartózkodása után Bethlen Ferenc gróf szolgálatában a bethleni cigányzenekar vezetője volt. 
 1823-ban Itáliába utazott, az életének további eseményei ismeretlenek.

Munkássága 
Ő szerezte az első két magyar történelmi operát, a Béla futását és a Kemény Simont.
Az előbbi kéziratos partitúráit (három, egymástól többé-kevésbé eltérő változatban 1837–38 között Heinisch József dolgozta át) a kolozsvári Erdélyi Múzeum-Egyesület könyvtára,
Ernst Lajos gyűjteménye és a budapesti Operaház könyvtára, utóbbiét a Magyar Nemzeti Múzeum könyvtárának zenei osztálya őrzi.

Művei 
 Arany idők (1821), daljáték 2 részben (szöveg: Wándza Mihály)
 Béla futása (1822), opera 2 felvonásban (szöveg: August von Kotzebue nyomán Kótsi Patkó János, Kisfaludy Sándor)
 Kemény Simon, avagy dicsőség a hazáért meghalni (1822), opera 2 felvonásban (szöveg: Kisfaludy Károly)

Jegyzetek

Források 
 
 Magyar életrajzi lexikon

Magyar zeneszerzők
Magyar karmesterek
Romantikus zeneszerzők
Magyar operaszerzők
Pápaiak
Erkel Ferenc és köre
Kolozsváriak
1775-ben született személyek
19. századi magyarok
A 19. században elhunyt személyek
Szentfa-kápolna

A Szentfa-kápolna a Visegrádi-hegységben található, Dömös község központjától 2 km-re délnyugatra. Dömösről a piros, sárga és a zöld turistajelzés vezet a kápolnához. Autóval burkolt úton is megközelíthető.

Történet 
A hagyomány szerint 1885-ben, május első vasárnapján két dömösi kisleány libákat legeltetett a falu mögötti mezőkön. Miután egy szép bükkfa alatt letelepedtek, az ég csodálatos kékre váltott, és felnéztükben Szűz Mária képét pillantották meg a fán a kis Jézussal. Mindkét alakon a Szent Korona és a fejük körül glória látszott. Egy arra járó nagyobb gyermek gyorsan a faluba szaladt. A Dömösről hamar megérkező idősebb asszonyok szintén látták a képet. A csodafa búcsújáró hellyé vált. Általában szombaton, este 9-10 óra tájban, teliholdkor volt látható a jelenés. Sokan láttak csillag glóriát a két alak feje körül, mások csak a csillagglóriát, megint mások csak csillagokat láttak.

A kápolna a csodafa emlékét őrzi a kis tisztás mellett.

Túrázóknak 
A kápolna félúton van Dömös és a Rám-szakadék (zöld jelzés), illetve Dömös és a Vadálló-kövek között (piros háromszög).

Hivatkozások

Kapcsolódó szócikkek 
 Szűz Mária-jelenések

Külső hivatkozások
 Búcsújáró helyek
 Szentfa-kápolna
 Georgius bácsi: A Dömösi Csodafa, Pázmány Péter elektronikus könyvtár

Dömös
Magyarország katolikus templomai, kolostorai
Mária-kegyhelyek
Visegrádi-hegység
Hófehérke (egyértelműsítő lap)



Irodalom 
 Hófehérke, a Grimm-fivérek meséje
 Hófehérke, Bródy Sándor magyar író regénye

Film 
 Hófehérke (1916), amerikai némafilm
 Hófehérke (1933), amerikai rajzfilm a Fleischer Studios-tól
 Hófehérke (2001), amerikai családi TV-kalandfilm
 Hófehérke (2002), magyar mesefilm
 Hófehérke (2005), svájci-osztrák film
 Hófehérke (2012), spanyol film
 Hófehérke és a hét törpe (1937), Disney-rajzfilm
 Hófehérke és a hét törpe (1987), amerikai-izraeli fantasy film
 Hófehérke és a hét vagány (1962), német-svájci vígjátéki feldolgozás
 Hófehérke – A terror meséje (1997), amerikai horrorfilm
 Hófehér (1983), Nepp József rajzfilmje
 Hófehér és Rózsapiros (1979), NDK családi film
 Hófehér és a vadász (2012), amerikai film
 Amerikai Hófehérke (2007), amerikai romantikus vígjáték
 Mesék Hófehérkéről (1994–1995), japán animesorozat

Színház 
 Hófehérke (2018), magyar musical

Zene 
 DJ Hófehérke és a Party törpék – Erdei buli, zenei album

Egyéb 
 Hófehérke, keresztnév
 Havasi hófehérke, a havasi gyopár másik neve
CLI (egyértelműsítő lap)

CLI, mozaikszó, az angol Command Line Interface (parancssoros felhasználói felület) rövidítése
Common Language Infrastructure, a Microsoft .NET közös köztes nyelvet biztosító modulja
Ördögmalom-vízesés

Az Ördögmalom-vízesés a Visegrádi-hegységben található Visegrád központjától 2,5 km-re délkeletre, a Malomkerti-völgyben van.  magas. Visegrádról a piros turistajelzés vezet a vízeséshez. Autóval burkolt úton is megközelíthető.

Az Apátkúti-patak magába fogadva a Magda-forrás vizét is sziklás vidékre ér. Bekanyarodva a műút hídja alatt északnak fordul. A sziklafalon lezúduló víz és hordalék mélyedést koptatott már a kőbe.

Tovább menve a piros jelzésen hamarosan (2 km után) elérjük a jó- és bővizű Kaán-forrást.

Magyarország vízesései
Visegrádi-hegység
Pest megye földrajza
Gazdaság (egyértelműsítő lap)

Gazdasági rendszer, vagyis gazdaság, gazdasági élet általános értelemben
 Közgazdaságtan
 gazdaság, a mezőgazdaságban a termelőegység (föld, gépek, szerszámok, épületek)
Miskolc város ünnepe

Miskolc város ünnepét minden év május 11-én tartják. A városi közgyűlés 1993-ban döntött úgy, hogy május 11. lesz Miskolc ünnepe, annak tiszteletére, hogy 1909-ben ezen a napon adott a városnak címeres kiváltságlevelet Ferenc József magyar király. A városi ünnepet a rendszerváltás után 1993 óta tartják meg, melynek során a város több pontján is zajlanak különböző rendezvények.

Hagyomány, hogy ezen a napon osztják ki a Miskolci Nemzeti Színházban a Miskolc díszpolgára címet és további díjakat azoknak, akik sokat tettek a városért. A díjak egy része Miskolc híres szülötteinek és más híres polgárainak nevét viseli.

A város legnagyobb ünnepét és rendezvénysorozatát Miskolci Hét néven először 1934. augusztus 5–12. között rendezték meg, majd az ez utáni években még számos alkalommal megrendezték. 2023-ban a város ismét megrendezi a Miskolci Hetet.

A díjak 
 Miskolc város díszpolgára
 Pro Urbe Miskolc
 Gálffy Ignác-életműdíj
 Herman Ottó tudományos díj
 Szemere Bertalan közéleti díj
 Szabó Lőrinc irodalmi díj
 Kondor Béla képzőművészeti díj
 Reményi Ede zenei díj
 Déryné színházi díj
 Miskolc város építészeti alkotói díj
 Bizony Ákos kitüntető jogi díj
 Benkő Sámuel-díj
 Pedagógiai díj
 „Miskolc város turizmusáért” díj
 Az év sportolója díj
 „Miskolc város sportjáért” díj
 A „Civilek Támogatásáért” díj
 Az év civil szervezete díj
 Pro Minoritate díj
 Nívódíj Miskolc
 Szentpáli István kamarai díj
 Az Egyetemért – a Városért díj
 Weidlich Pál Kereskedelmi és Vendéglátóipari Nívódíj

Megjegyzések

Források 
 
 
 

Miskolc kulturális élete
Ünnepek májusban
Sztaurakiosz bizánci császár

Sztaurakiosz (, , 790 körül – 812. január 11.), a Bizánci Birodalom császára (uralkodott 811. július 26. – 811. október 2.), I. Niképhorosz fia és 803-tól kezdve tárcsászára volt. 807-ben vette feleségül a hajdani Eiréné császárnő rokonát, az athéni Theophanót.

Élete 

Miután atyja diadalmasan előretörő seregét a bolgárok bekerítették a hegyekben, majd lemészárolták a császárral együtt, a súlyos sérülést kapott trónörököst maradék katonái kimentették és Adrianopoliszba szállították, ahol császárrá kiáltották ki. Mivel felgyógyulására nem volt sok remény, leginkább egy alkalmas utód kijelölése miatt volt szükség Sztaurakioszra. A legvalószínűbb jelölt sógora, Mikhaél Rhangabé volt, de a császárné, Theophanó is magának követelte a régensi hatalmat. Sztaurakiosz nem tudott dönteni.

A fenyegető külpolitikai katasztrófa árnyékában végül puccs döntötte el a vitát. Október 2-án a hadsereg, a senatus és a nép Niképhorosz pátriárka támogatásával császárrá kiáltotta ki Mikhaélt, azaz I. Mikhaélt. Sztaurakiosz tudomásul vette a döntést, lemondott és kolostorba vonult, ahol három hónap múlva, 812. január 11-én meg is halt.

Jegyzetek

Külső hivatkozások 

 Georg Ostrogorsky: A bizánci állam története. Budapest, Osiris, 2003. 

Középkori bizánci császárok
A 790-es években született személyek
812-ben elhunyt személyek